b"\n_START_ARTICLE_\nPaisatge de la teulada vermella o El pi de l'Estaca (Paul C\xc3\xa9zanne)\n_START_SECTION_\nContext hist\xc3\xb2ric i art\xc3\xadstic\n_START_PARAGRAPH_\nAquest quadre representa, probablement, algun indret del Midi franc\xc3\xa8s. Per\xc3\xb2 el t\xc3\xadtol que Venturi li atribueix (El pi de l'Estaca) \xc3\xa9s rebutjat per Rewald, que considera que m\xc3\xa9s aviat podria tractar-se d'una vista dels voltants d'Ais de Proven\xc3\xa7a, que ell situa entorn del 1875 o 1876. Efectivament, no hi ha res en aquest lloc que recordi els voltants del petit port de pescadors de l'Estaca, pintat per C\xc3\xa9zanne a la mateixa \xc3\xa8poca._NEWLINE_Fou presentat durant la famosa retrospectiva de C\xc3\xa9zanne al Sal\xc3\xb3 de tardor de l'any 1904 a Par\xc3\xads, la qual va constituir l'esdeveniment fundacional dels or\xc3\xadgens del fauvisme i, m\xc3\xa9s tard, del cubisme.\n_START_SECTION_\nDescripci\xc3\xb3\n_START_PARAGRAPH_\nAquesta pintura \xc3\xa9s una mostra de la influ\xc3\xa8ncia que va exercir Pissarro sobre C\xc3\xa9zanne despr\xc3\xa9s de les seues estades conjuntes a Pontoise i Auvers, especialment pel que fa a l'elecci\xc3\xb3 del format vertical del paisatge i del primer pla del tronc de l'arbre. No obstant aix\xc3\xb2, la t\xc3\xa8cnica de C\xc3\xa9zanne \xc3\xa9s for\xc3\xa7a singular: la inclinaci\xc3\xb3 del tronc i de les branques condueix la mirada cap als arbres ubicats al centre de la composici\xc3\xb3._NEWLINE_Paisatge de la teulada vermella representa una ruptura amb la disposici\xc3\xb3 del paisatge cl\xc3\xa0ssic: no hi ha segon pla, d'una banda, i el primer pla, constitu\xc3\xaft per un tal\xc3\xbas o una roca i un gran pi que emmarca, \xc3\xa9s totalment asim\xc3\xa8tric. A m\xc3\xa9s, les pinzellades gruixudes i for\xc3\xa7a diferenciades encara no estan harmonitzades de manera sistem\xc3\xa0tica com ho serien en el seu per\xc3\xadode posterior."